KIRJALLINEN KYSYMYS E-0530/00

esittäjä(t): Brigitte Langenhagen (PPE-DE) komissiolle

(28. helmikuuta 2000)

Aihe: Sokrates-koulutusohjelman täytäntöönpano

Sokrates-ohjelman piiriin kuuluvassa opiskelijavaihdossa on erilaisista opintojärjestelmistä johtuvia ongelmia, jotka liittyvät kumppanuusyliopistoissa suoritettujen tutkintojen tunnustamiseen. Erityisen paljon ongelmia näyttäisi olevan saksalaisten ja ranskalaisten yliopistojen välillä. Tutkintojen tunnustaminen motivoisi nuoria opiskelijoita osallistumaan ohjelmaan. Nyt syntyy vaikutelma, että opiskelijavaihto viivästyttää osallistujien opiskelutavoitteiden saavuttamista, mikä vuoksi he menettävät kiinnostuksensa vaihto-ohjelmiin.

1. Missä määrin eri jäsenvaltioiden erilaiset opintojärjestelmät on otettu huomioon Sokrates-ohjelmassa?

2. Miten komissio aikoo lisätä korkeakoulujen valmiutta tutkintojen tunnustamiseen tai muuttaa tunnustamiskäytäntöä, jotta vaihdosta kiinnostuneet opiskelijat voisivat osallistua siihen ilman opiskelujen pitkittymistä?

3. Mihin toimiin komissio aikoo ryhtyä koko Euroopan korkeakouluopetusjärjestelmien yhtenäistämiseksi?

Viviane Redingin komission puolesta antama vastaus

(3. huhtikuuta 2000)

Tutkintotodistusten akateeminen tunnustaminen kuuluu jäsenvaltioiden toimivaltaan, eikä tämäntyyppisestä tunnustamisesta ole tällä hetkellä yhteisön säännöksiä. EY:n perustamissopimuksen 149 artiklan mukaisesti kukin jäsenvaltio on yksin vastuussa opetuksensa sisällöstä ja koulutusjärjestelmästään, eikä niiden yhdenmukaistamiseen pyritä. Viranomaiset voivat asettaa kurssille ilmoittautumisen edellytykseksi, että toisessa jäsenvaltiossa suoritettu tutkinto on ensin akateemisesti tunnustettu. Lisäksi he voivat vapaasti määrätä tunnustamismenettelyn säännöt, sillä ei ole olemassa yhteisön säännöksiä, joiden mukaisesti jäsenvaltioiden olisi tunnustettava akateemisesti toisessa jäsenvaltiossa suoritetut tutkinnot.

Komissio edistää Euroopan koulutusjärjestelmien keskinäistä akateemista tunnustamista Sokrates-toimintaohjelman ja erityisesti sen Erasmus-toimen kautta. Tutkintojen akateemiseen tunnustamiseen tähtäävien pyrkimysten konkreettisena tuloksena on perustettu tutkintojen tunnustamisesta vastaava kansallisten tiedotuskeskusten verkko (NARIC). Kyseiset keskukset tiedottavat kansallisista akateemiseen tunnustamiseen liittyvistä menettelyistä. Verkko perustettiin vuonna 1984, ja sen tarkoituksena on tukea opiskelijoiden, opettajien ja tutkijoiden liikkuvuutta tarjoamalla hallinnollisia neuvoja ja tietoa tutkintotodistusten akateemisesta tunnustamisesta. Palveluja käyttävät lähinnä korkea-asteen oppilaitokset, opiskelijat ja heidän ohjaajansa sekä vanhemmat, opettajat ja työnantajat.

Lisäksi komissio edistää ja tukee eurooppalaista arvosanojen siirtojärjestelmää (ECTS), jonka avulla luodaan avoimuutta ja yhteyksiä oppilaitosten välille sekä laajennetaan opiskelijoiden valintamahdollisuuksia. Järjestelmän ansiosta oppilaitokset voivat helposti tunnustaa opiskelijoiden opintosuoritukset, koska siinä käytetään yleisesti ymmärrettävissä olevia mittayksiköitä: opintoviikkoja ja arvosanoja. Lisäksi järjestelmän avulla voidaan ymmärtää, miten kansalliset korkea-asteen koulutusjärjestelmät toimivat. ECTS-järjestelmässä on kolme keskeistä osaa: tiedottaminen (opinto-ohjelmista ja -suorituksista), keskinäiset sopimukset (järjestelmään kuuluvien oppilaitosten ja opiskelijan välillä) sekä ECTS-opintoviikkojen käyttö (joilla osoitetaan työmäärä). ECTS-järjestelmää käytetään nykyisin noin 1 300 oppilaitoksessa Euroopan yhteisössä, ETA-valtioissa ja assosioituneissa maissa. Monet kansalliset viranomaiset, yliopistot ja opiskelijat ovat alkaneet käyttää järjestelmää.

Vuonna 1994 käynnistyi keskustelu akateemisen ja ammatillisen tunnustamisen mahdollisista yhteisvaikutuksista. Sen myötä neuvosto pyysi 6. toukokuuta 1996 antamissaan päätelmissä komissiota tarkastelemaan, voitaisiinko akateemisiin tutkintotodistuksiin yhdistää eurooppalainen hallinnollinen liite. Todistuksen lisäosaan liittyvä työ annettiin tehtäväksi työryhmälle, jonka perustivat joulukuussa 1996 yhteisesti komissio, Euroopan neuvosto ja Unescon CEPES-keskuksen. Tällainen todistuksen lisäosa on sittemmin luotu, ja siinä kuvataan akateemisten opinto-ohjelmien luonne ja sisältö sekä suoritetun tutkinnon taso ja kerrotaan korkea-asteen järjestelmästä, jossa tutkinto on suoritettu.